РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/299-21

26. јул 2021. године

Б е о г р а д

ЗАПИСНИК

21. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 15. ЈУЛА 2021. ГОДИНЕ

Седница је почела у 10 часова и 30 минута.

Седницом је председавао Верољуб Арсић, председник Одбора.

Поред председника, седници су присуствовали чланови Одбора: Илија Животић, заменик председника Одбора, Јасмина Каранац, Весна Стамболић, Снежана Петровић, Наташа Љубишић, Ана Белоица, Снежана Пауновић и Угљеша Марковић.

Седници су присуствовали заменици чланова Одбора: Мирела Раденковић (заменик члана Одбора Александре Томић), Ненад Крстић (заменик члана Одбора Тихомира Петковића), Милош Банђур (заменик члана Одбора Крсте Јањушевића), Невенка Костадинова (заменик члана Одбора Иване Поповић) и Адријана Пуповац (заменик члана Одбора Оливере Недељковић).

Седници нису присуствовали чланови Одбора: Драгомир Карић, Зоран Томић и Војислав Вујић нити њихови заменици.

Седници су, на позив председника, присуствовали из Министарства привреде: Милан Љушић, државни секретар, Катарина Обрадовић Јовановић, помоћник министра, Дијана Стојковић, виши саветник, руководилац Групе и Биљана Савковић, саветник. Из Министраства трговине, туризма и телекомуникација седници су присуствовали: Урош Кандић, државни секретар, Вишња Ракић, помоћник министра, руководилац Сектора за заштиту потрошача, Владана Костић и Слађана Петровић, саветници у Сектору за заштуту потрошача.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о утврђивању финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CoV-2, у начелу, који је поднела Влада (број 011-1233/21 од 2. јула 2021. године);
2. Разматрање Предлога закона о заштити потрошача у начелу, који је поднела Влада (број 011-1290/21 од 9. јула 2021. године).

Пре преласка на рад према утврђеном дневном реду, Одбор је једногласно усвојио записнике 17, 18, 19 и 20. седнице Одбора.

Прва тачка дневног реда **Предлог закона о утврђивању финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CoV-2**, у начелу

Одбор је размотрио Предлог закона о утврђивању финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CoV-2 у начелу и поднео Извештај Народној скупштини.

У уводним напоменама, Милан Љушић, државни секретар у Министарству привреде, истакао је да се привреда претходне године због пандемије вируса Covid-19 нашла у тешкој ситуацији. Влада је 10. децембра 2020. године донела Уредбу којом су одређени критеријуми за подршку привреди средствима за ликвидност и трајна обртна средства преко Фонда за развој Републике Србије. У претходној години за помоћ привреди је одобрено нешто мање од 12 милијарди динара, а биле су предвиђене 24 милијарде динара. Због недостатка средстава, одобрено је 2099 захтева, а остало је неодобрено и нереализовано 7036 захтева. У овој години Влада је у преговорима са Европском инвестиционом банком договорила позајмицу како би до краја ове године испунили све захтеве. Предлогом закона је предвиђен начин на који ће бити реализовано 12 милијарди динара намењених привреди, што се тиче средстава за ликвидност и трајна обртна средства.

У дискусији, народни посланици су поставили питања, изнели ставове и мишљења и дали предлоге и сугестије.

Постављено је питање за која средства могу да аплицирају предузећа у државном власништву. Изнето је да државну помоћ за ублажавање последица пандемије вируса Ковид нису примила државна предузећа која послују у одређеној области, док приватна предузећа јесу, што их ставља у неравноправан положај. Већина државних предузећа чији је оснивач Влада и у којима Влада поставља управни одбор, бори се на тржишту са приватним предузећима. Изнето је мишљење да је направљен пропуст у обухвату предузећа, која чак не могу ни да се обрате Фонду за развој за добијање кредита за подршку или за средства за која држава даје гаранцију пословним банкама.

Изнето је мишљење, на основу личног искуства, да је одлука Владе да помогне привреди прошле године била веома мудра. Посебно је истакнута могућност која је дата да се преко Фонда за развој аплицира за помоћ за обртна средства, што је убрзало „крвоток“ привреде. Оцењено је да је драгоцена помоћ која је дата преко гарантне шеме која је олакшала добијање кредита. Изнета је препорука да се повећа износ бесповратних средстава помоћи малим, средњим и микро предузећима у неразвијеним крајевима, која се пласирају преко Фонда за развој. Оцењено је да би износ од 30% кредита бесповратно у неразвијеним подручјима требало повећати. Друга препорука је да се повећају квоте за одобравање средстава за набавку опреме и омогући учешће на конкурсу већег броја предузећа, која да би била конкуретна морају да инвестирају у опрему и иду у корак са технологијама.

Оцењено је да ће се обезбеђивањем средстава за помоћ привреди преко овог Предлога закона и Фонда за развој, допринети притиску на пословне банке да смање каматне стопе, што доноси двоструку корист привредницима и предузетницима. Иако су каматне стопе најниже у последњих десет година, у Србији су највише у региону, што умањује конкурентност српских предузећа на тржишту, и поред добро одмерене референтне каматне стопе Народне банке Србије. На територији Браничевског округа послује неколико предузећа у државном власништву, као што су привредно друштво Рио Костолац, Георад Костолац и Аутотранспорт Костолац. То су издвојена предузећа из ЕПС-а, која су у одређеном периоду требало да се припреме за тржишну утакмицу. Међутим, због лошег система раздвајања делатности, тај план није заживео. Данас нема повлашћеног положаја или злоупотреба, али се мора водити рачуна и о тим предузећима, без обзира на грешке почињене у прошлости.

У одговору на постављена питања, изнете препоруке и мишљења, Милан Љушић, државни секретар у Министарству привреде, истакао је да је Министарство привреде, што се тиче кредита за ликвидност и обртна средства, у току прошле године деловало на два начина, преко гарантне шеме и преко Фонда за развој, што је настављено и ове године. Средства која се узимају преко пословних банака за која гарантује држава су за ову годину утрошена, док на рачуну Фонда за развој има још средстава. Министарство ће настојати да определи више средстава за наредну буџетску годину. Привреда је добро поднела кризу, а поред интересовања за помоћ за ликвидност и обртна средства, владало је и велико интересовање привредника за помоћ за инвестиције. Средства намењена за набавку опреме преко банака су веома брзо потрошена. На рачуну Фонда за развој остао је на располагању део бесповратних средстава за помоћ привредницима који послују у неразвијеним подручјима. Што се тиче финансирања предузећа у државном власништву, то неће бити могуће преко овог предлога закона. Међутим, Фонд за развој одобрава кредите предузећима у државном власништву чији резултати дозвољавају учешће на конкурсу и та предузећа нису искључена из кредитирања.

У дискусији су учествовали Верољуб Арсић, Милош Банђур, Невенка Костадинова, као и Милан Љушић.

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о утврђивању финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CoV-2, у начелу.

За известиоца Одбора на седници Народне скупштине одређен је Верољуб Арсић, председник Одбора.

Друга тачка дневног реда: **Предлог закона о заштити потрошача, у начелу**

Одбор је размотрио Предлог закона о заштити потрошача у начелу и поднео Извештај Народној скупштини.

У уводним напоменама, Урош Кандић, државни секретар у Министарству трговине, туризма и телекомуникација, истакао је да је важећи Закон о заштити потрошача који је први те врсте у Србији донет 2014. године. У току примене Закона, Министарство је увидело да постоје непрецизности одређених норми и да постоје законска решења која нису у потпуности заживела у пракси. У међувремену су донете и нове директиве ЕУ у овој области и одлучено је да се пропис хармонизује и неке норме побољшају, и да се обезбеди додатна заштита потрошача. Започета је израда закона 2018. године, уз свеобухватну јавну расправу и укљученост свих релевантних потрошачких организација, трговаца и јавности и уз кампању у медијима. Првобитно је планирано да се Закон измени и допуни, али пошто је обухват измена прешао 50%, припремљен је нови закон у коме ће бити неколико веома битних новина које ће значајно унапредити заштиту потрошача у Републици Србији. Најзначајније новине су увођење регистра ,,Не зови“, где грађани могу пријавити свој број телефона оператору код ког имају закључен уговор да не желе да на тај број телефона примају позиве преко којих се нуди роба. Потрошачи су се жалили и било је одређених злоупотреба од стране трговаца, пре свега код старије популације. Регистар постоји у већини земаља у Европској унији, Великој Британији, Америци, Аустралији, Канади, као и у региону у Хрватској и Црној Гори. Регистар ће водити Републичка агенција за електронске комуникације и поштанске услуге. То ће унапредити положај потрошача и смањити број злоупотреба трговаца који желе да на непоштен начин дођу до зараде. Друга новина је увођење прорачуна за услуге чија је вредност већа од 5000 динара. То се пре свега односи на услуге поправки и интервенција водоинсталатера, електричара и других у кућама и становима. Пружалац услуге је дужан да сачини прорачун на трајном носачу записа са спецификацијом услуга и да прибави сагласност потрошача пре него што крене у интервенцију. Тиме ће број злоупотреба бити смањен и побољшати права потрошача. Уведен је и Регистар евиденције потрошачких спорова који ће водити надлежни судови који воде потрошачке спорове. До сада није постојала никаква евиденција, а од сад ће надлежни судови водити евиденцију и помоћи да се у знатној мери у будућности унапреди заштита потрошача. Извршена је и хармонизација са одређеним актима ЕУ, што је претприступна обавеза, пре свега са Директивом о путовањима и пакет аранжманима. Новина је и унапређивање поступка вансудског решавања спорова, где је уведена обавеза учешћа и трговаца, који до сад нису учествовали у решавању потрошачких спорова. Обавезност ће унапредити дужину трајања процеса и понекад омогућити да се не иде на суд него да се покуша решити између потрошача и трговца. Битна новина је јачање капацитета тржишне инспекције у заштити потрошача и увођење прекршајних налога, што до сад није био случај за одређене 33 врсте прекшаја, што ће у значајној мери допринети сигурности и заштити потрошача. Прописан је дужи рок застарелости на две године код колективне заштите потрошача односно за услуге од општег економског интереса. То су најзначајније новине које ће у значајној мери унапредити постојеће законске прописе и постојеће стање и да учинити област уређенијом и живот грађана лакшим.

Вишња Ракић, помоћник министра трговине, туризма и телекомуникација, додала је да је имплементирање директива Европске уније приоритет у раду. Директива о путовањима и пакет аранжманима није у потпуности имплементирана. Сврха доношења кровног закона је јачање заштите потрошача у Републици Србији.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли се на листи прекршаја налази и случај реклама на телевизији о снижењима и попустима, када попуст није тачно обрачунат на цену која се види на екрану, односно, проценат попуста је мањи је од приказаног у реклами;

- да ли је предвиђена одговорност трговца у случају, који се често дешава, да роба чија је цена снижена нема истакнуту цену на рафу и да се дозирано ставља у промет;

- да ли трговац физички може да позове телефоном грађанина Републике Србије, иако се његов/њен број налази у регистру „Не зови“; да ли то значи да ни трговац није блокиран од стране оператора, нити је број грађанина које је изјавио вољу да буде у регистру „Не зови“ блокиран да га трговци позивају; каква је процедура у случају да трговац позове број „Не зови“;

- да ли у случају великог трговинског ланца у коме је продата вода у брик паковањима млека и који се извинио потрошачима све остаје само на извињењу, или трговац треба да сноси последице, како се такве ствари не би убудуће дешавале;

- које су новине у Предлогу закона када је у питању интернет продаја, и како унапредити заштиту потрошача који купују робу преко интернета, јер су у овим случајевима потрошачи често оштећени;

- како да реагују старији суграђани ако пријаве број у регистар „Не зови“, а поново добију позив; на који начин ће бити обавештени да је потребно да се обрате тржишној инспекцији и пријаве прекршај; да ли постоји могућност за драстичније кажњавање и бољу заштиту личних података грађана.

Изнето је мишљење да ће се се доношењем овог закона и увођењем регистра „Не зови“ не само спречити узнемиравање грађана и потрошача, већ ће се допринети спречавању нелегалне трговине базама података са подацима о грађанима. Агенције када продају податке, продају не само број телефона, већ и адресу, што је заштићен податак. У подацима се често налази и матични број, и врло је проблематичан начин на који су поједине агенције долазиле до података. Наведен је пример грађанина чији се број фиксног телефона не налази у регистру, а позиви трговаца су свакодневни. Оцењено је да ће „Не зови“ посебно помоћи старијим становницима Србије, којима су путем телефона нуђени производи по изузетно примамљивим ценама, конкретно јастуци и душеци, а када производи стигну, испорука кошта три пута више него сам тај производ. Ради се о изнуди, јер је старијим људима непријатно да не плате то што су наручили.

Изнето је да је погрешно истицање висине попуста на некој роби класична обмана потрошача.

Оцењено је да је доношење законске регулативе и заштита потрошача од велике важности за све грађане Србије. Наведен је случај великог трговинског ланца у коме је продата вода у брик паковањима млека и који се извинио потрошачима. Изнето је мишљење да случај не би смео да се заврши на томе да грађани само донесу амбалажу или да се надокнади износ плаћен за млеко.

Изнето је мишљење да продавац не може да буде одговоран за скривене мане производа. Дужан је да замени неисправан исправним производом, а касније решава проблем са добављачем. Позивање телефоном у било које доба било ког дана у недељи је неприхватљиво, не само због узнемиравања грађана, већ и због ускраћивања права грађанима на избор када, где и шта ће да купе. Министарство је одредило значајна средства за помоћ tour оператерима, а Влада је у јуну прошле године донела уредбу којом је регуласала повраћај новца у случају немогућности реализације уплаћеног путовања због пандемије или заменског путовања. Један број грађана се определио за заменско путовање за исту или сличну дестинацију по истој или сличној цени, које је могло да се договори са агенцијом до 15. јануара 2021. године. Туристичке агенције су за заменска путовања почеле да нуде много скупља путовања од уплаћених за 2020. годину. Жалиле су се и у Народној скупштини да не могу да обављају своју делатност због пандемије, иако су угрожени били и привредници у другим областима. У скоро свим областима привређивања је било губитака пројектованих зарада, али су настојали да опстану и одрже одређени ниво пословања. Туристичке агенције су новац од уплата туристичких аранжмана за 2020. годину користиле као обртна средства.

У одговору на постављена питања Урош Кандић, државни секретар, истакао је ће Министарство започети рад на изменама Закона о трговини током јесени ове године, и да су добродошле све сугестије. У вези заменских путовања туристичких агенција, нагласио је да туристичка инспекција добро функционише, и биће санкционисане све злоупотребе. Интенција Предлога закона о заштити потрошача, посебно дела закона који се односи на регистар „Не зови“, је да делује превентивно, односно трговци ће знати да су у прекршају, а Министарство ће правилником раздрадити законске одредбе.

Вишња Ракић је истакла да према подацима из Националног регистра потрошачких приговора, дошло се до сазнања да се потрошачи највише жале на куповину ван продајног места. Старије људе позову на ручак и продају им душек који ће им наводно решити здравствене проблеме за 80 хиљада динара. То је био главни мотив за увођење регистра „Не зови“. Онај ко не жели да буде узнемираван, моћи ће да позове оператера са којим има склопљен уговор и да га обавести да жели да се нађе у том регистру. Мобилни оператер те податке, водећи рачуна о заштити података о личности, прослеђује РАТЕЛ-у који ставља грађанина на листу у регистру „Не зови“. Грађанин може ову своју одлуку да опозове у било ком тренутку. Трговац је у обавези, пре него што позове одређени број телефона, да провери у регистру да ли се тај број налази на листи и починио је прекршај уколико назове број са листе. Спровођење закона ће контролисати тржишна инспекција, а биће контролисани сви бројеви, укључујући и скривене бројеве. По пријави грађанина, тржишна инспекција врши инспекцијски надзор, јер инспекција има преко оператера увид у све позиве, па и у оне са скривених бројева. Прекршилац ће моћи да плати казну по прекршајном налогу у фиксном износу, половину износа казне уколико плати у првих осам дана по почињеном прекршају. Регистар „Не зови“ се не односи на оглашавање на телевизији. Ова врста огласа је регулисана Законом о оглашавању. Да ли је нека роба на снижењу или акцији, регулисано је Законом о трговини и спада у област подстицаја. Подстицаји су акције и сезонска снижења цена робе. Предлогом закона о заштити потрошача регулисано је када сезонска снижења могу да почну и колико могу да трају. Истицање цена је обавезан елемент сваке трговине, и потрошач плаћа робу само по оној цени која је истакнута. Уколико нема истакнуте цене, грађани могу да позову тржишну инспекцију, а могу и мејлом послати пријаву, са фотографијом пропуста. У саставу Националног савета потрошача, којим председава министар трговине, туризма и телекомуникација, налазе се и представници Министарства пољопривреде, шумарства и водопривреде, Министарства здравља, ветеринарске и фитосанитарне инспекције и други. Закључено је да је поражавајуће за произвођача млека који је дозволио да се у брик паковању млека нађе вода. Произвођачи су у обавези да воде дневну листу производа са баркодовима и у те листе увид има Министарство пољопривреде, шумарства и водопривреде, које је надлежно за произвођаче млека. Промовисање електронске трговине је било веома значајно потрошачима за време ковид кризе. Код инетрнет продаје је најважније да трговац, најкасније приликом испоруке, мора да достави образац за одустанак од куповине. Купац има право да у року од 14 дана од дана куповине одустане од куповине, без икаквог образложења, а продавац је у обавези да изврши повраћај новца кад добије робу назад или евидентира достављање обрасца за одустанак од куповине. Али није могуће неке производе, као што су купаћи костими или веш, вратити на овај начин. Министарство ће о новом Закону извршити едукацију локалних самоуправа и деце.

У дискусији су учествовали Верољуб Арсић, Илија Животић, Весна Стамболић, Јасмина Каранац, Снежана Петровић и Наташа Љубишић, као и Урош Кандић и Вишња Ракић.

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о заштити потрошача, у начелу.

За известиоца Одбора на седници Народне скупштине одређен је Верољуб Арсић, председник Одбора.

Седница је закључена у 11 часова и 42 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић